I over ti år har den gamle Allé Skole på Østre Allé i Aalborg stået tom og forladt. Bygningerne på den centrale grund i Aalborg er i forfald og skal rives ned for at give plads til et nyt, højt boligbyggeri. Men skoleruinen får lov til at blive stående noget tid endnu. Et flertal i By- og Landsskabsforvaltningen i Aalborg Kommune sagde torsdag nej til at sende et kommuneplanforslag i høring, som vil tillade et byggeri af i alt 300 boliger i 8 etager med en byggehøjde på op til 29 meter. Langt højere end den nuværende lokalplan tillader. -	Det er træls, for vi får mange skæld ud for, at Allé Skolen ser ud som den gør. Nu har vi sådan set sparket sagen til hjørnespark, siger rådmand for By- og Landskabsforvaltningen i Aalborg Kommune, Jan Nymark Thaysen (V). Flertallet i By- og Landskabsudvalget bestående af Socialdemokratiet, SF og Enhedslisten mener, at der højst må bygges fire til seks etager på grunden, og dermed markant lavere end det nye forslag ville tillade. Klager fra naboerne Rådmanden har tidligere talt for et byggeri i op til otte etager, og han er ked af, at forslaget ikke kommer i høring, men nu i stedet bliver sendt tilbage til forvaltningen. -	Processen er aflyst. Det er ærgerligt, og nu får vi ikke chancer for at få forslaget i 9 ugers høring og få borgernes input. Hvis bygherren siger, at det ikke er rentabelt uden de ekstra etager og vil afvente til bedre tider, så kan vi ikke gøre noget, siger Jan Nymark Thaysen. Forslaget med at bygge i op til 29 meters højde og otte etager har flere gange fået naboerne til at klage til kommunen. De mener ikke, at man bør bygge højere end de 16 meter, som den nuværende lokalplan tillader. -	Vi er enige i, at det ligner noget, som skal rives ned, og vi er 100 procent interesseret i, at der sker noget på grunden, men fordi man gerne vil have noget fjernet, så skal man jo ikke belønnes med at få lov til at bygge højere end lokalplanen tillader, siger Ann Kinly Klinge, talsperson for beboergruppen Karnersvej. Skole står som spøgelsesruin Det er Boligselskabet Lykkebo, som ejer grunden og bygningerne. Den gamle Allé Skole har stået tom i mere end ti år. Her er døre og vinduer smadret, der er graffiti på væggene og bygningen er skadet efter hærværk og flere brande., der har efterladt de 17.000 kvadratmeter som en spøgelsesruin. Mens kommunen og naboerne begge er interesseret at få den revet ned, så der kan bygges nyt, kan de ikke blive enige om omfanget. Det forslag, som et flertal i udvalget sagde nej, vil udover et byggeri i 8 etager og give tilladelse til at byggeprocenten kunne sættes op til 113 procent mod de 75 procent, som den nuværende lokalplan giver tilladelse til. -	Jeg synes, at det viser, at demokratiet fungerer og, at politikerne har lyttet til det, som vi har sagt. Det er vi rigtige glade for, siger Ann Kinly Klinge, talsperson for beboergruppen Karnersvej. - Vi er tilbage til uvisheden Det første projekt fra 2018 indeholdt udover planerne om de mange lejligheder også byggeri af et 16 etagers højt tårn med boliger på hjørnet af grunden og ikke langt fra haverne på Karnersvej. Projektet blev ikke til noget, og Aalborg Kommune trak sidste år forslaget til en ny lokalplan tilbage. Det nye lokalplanforslag skulle bane vejen for et byggeri i op til otte etage, men flertallets beslutning om ikke at sende forslaget i offentlig høring, sparker projektet til hjørnespark. Aalborg Kommune skal nu sammen med bygherren finde ud af, om der kan udarbejdes et nyt forslag til et lavere byggeri, som politikerne skal godkende. -	Vi er tilbage til uvisheden. Vi skal til at tegne på ny og lave en ny sag. Jeg har ikke nogen plan, men nu går vi i dialog med bygherren igen, siger Jan Nymark Thaysen. Aalborg Kommune har tidligere vedtaget, at man ønsker at by-fortætte i området omkring Østre Allé, som også er et område hvor den kollektive trafikforbindelse Plusbus kommer til at køre.

Referat:
Politikerne i By- og Landskabsudvalget i Aalborg kan ikke blive enige om, hvor højt bygherrer må bygge på grunden, hvor Alléskolen i øjeblikket står og forfalder.